Eminem
Marshall Bruce Mathers III (talaffuzi: Marshall Brus Mazers; 17-oktyabr 1972-yilda tugʻilgan) Eminem taxallusi ostida tanilgan amerikalik reper, produser, qoʻshiqnavis va aktyordir. Slim Shady ismli alter egosi bor. Yakkaxon ijodidan tashqari, Eminem oʻzining D12 guruhi va Bad Meets Evil dueti aʼzosi hamdir. Eminem jahonda eng koʻp xaridorgir musiqachilardan biri, 2000-yillarda eng koʻp albomi sotilgan artistdir. U qator jurnallar, jumladan Rolling Stone tomonidan eng buyuk artistlar roʻyxatiga kiritilgan. Rolling Stone unga shuningdek „Hip Hop qiroli“ unvonini bergan. Eminem Billboard albomlar charti choʻqqisini oʻn marta egallagan. Uning albomlari dunyoda 115 milliondan, singillari 120 milliondan ortiq nusxada sotilgan. Qoʻshma Shtatlarning oʻzida 49,1 million albom va 42 million trek sotgan. 1996-yil avgustida oʻzining birinchi mustaqil Infinite albomini chiqargan Eminem keng shuhratga 1999-yil fevralida chiqqan The Slim Shady LP albomi bilan erishdi. Albom Eminemga uning birinchi Grammy mukofotini keltirdi. The Slim Shady LPdan keyin 2000-yil mayida The Marshall Mathers LP va 2002-yil mayida The Eminem Show chiqib, ularning ikkovi ham „Eng yaxshi rap albom“ nominatsiyasida Grammy mukofoti oldi, natijada Eminem shu nominatsiyada ketma-ket uch marotaba mukofot olgan ilk artist boʻldi. 2004-yil noyabrida Encore albomi chiqdi. 2005-yil konsert turnesidan keyin Eminem taʼtilga chiqdi. 2009-yil mayida Relapse nomli oltinchi albomini chiqardi. 2010-yil iyunida Eminem yettinchi, Recovery albomini chiqardi. Recovery butunjahon muvaffaqiyat koʻrib, 2010-yilning eng koʻp sotilgan albomi boʻldi. Eminem Relapse va Recovery uchun yana Grammy olib, Grammy mukofotlari soni 13 ga yetdi. 2013-yil noyabrida uning sakkizinchi, The Marshall Mathers LP 2 albomi chiqarildi. Eminem boshqa ishlar, jumladan oʻzining Shady Records studiyasi, Shade 45 radiokanali bilan ham shugʻullanadi. 2002-yil noyabrida Eminem 8 Mile nomli hip hop drama filmida suratga tushdi. Shu film soundtracki uchun Akademiy mukofoti olib, bu mukofotni olgan birinchi reper boʻldi. U shuningdek The Wash (2001), Funny People (2009) filmlarida va Entourage teleserialida rollar oʻynagan.